Neuvoston päätöslauselma, annettu 2 päivänä joulukuuta 1999, Euroopan yhtenäisen avaruusstrategian kehittämisestä



Virallinen lehti nro C 375 , 24/12/1999 s. 0001 - 0001



NEUVOSTON PÄÄTÖSLAUSELMA, annettu 2 päivänä joulukuuta 1999, Euroopan yhtenäisen avaruusstrategian kehittämisestä (1999/C 375/01) EUROOPAN UNIONIN NEUVOSTO, joka PALAUTTAA MIELEEN Euroopan avaruusjärjestön ja Euroopan yhteisön välisen synergian vahvistamisesta 22 päivänä kesäkuuta 1998 annetun neuvoston päätöslauselman(1), jonka myös Euroopan avaruusjärjestön, jäljempänä "ESA", hallintoneuvosto on hyväksynyt, ja PANEE MERKILLE Euroopan tulevaisuuden hahmottelusta avaruusalalla ("Shaping the future of Europe in Space") 11 päivänä toukokuuta 1999 annetun ESA:n hallintoneuvoston päätöslauselman, jossa kehotetaan laatimaan valmis strategia vuoden 2000 loppuun mennessä. OTTAA HUOMIOON komission valmisteluasiakirjan "Tavoitteena yhtenäinen eurooppalainen avaruusstrategia", jossa selvitetään tarvetta tarkastella Euroopan pyrkimyksiä avaruusalalla ja tutkia Euroopan pitkän aikavälin tavoitteita, OTTAA HUOMIOON ESA:n keskeisen aseman Euroopan yhteisessä pyrkimyksessä, OTTAA HUOMIOON yhteisön ja ESA:n hedelmällisen yhteistyön sekä käynnissä olevat toimet Euroopan ottamiseksi mukaan uuden sukupolven satelliittinavigointipalveluihin (Galileo), KOROSTAA, että televiestinnän, liikenteen ja ympäristön alojen haasteisiin on vastattava kattavalla avaruusstrategialla, OTTAA HUOMIOON myös avaruusteknologian merkityksen turvallisuuskysymysten yhteydessä ja OTTAA HUOMIOON Euroopan avaruusteollisuuden rakenneuudistuksen, 1) PANEE TYYTYVÄISENÄ MERKILLE komission selvityksen siitä, mitä toimia on toteutettava, jos Eurooppa haluaa säilyttää ja vahvistaa viime vuosikymmenten aikana kehitettyä avaruusalan kapasiteettiaan ja olla edelleen merkittävässä asemassa pyrittäessä vastaamaan satelliitti-infrastruktuurin tukeman tietoyhteiskunnan kaupallisiin ja strategisiin haasteisiin, 2) ON YHTÄ MIELTÄ SIITÄ, että näiden haasteiden edellyttämä teollinen, tieteellinen ja teknologinen kapasiteetti vaatii pitkän aikavälin sitoutumista ja investointeja kaikilla aloilla, mukaan lukien avaruustiede, osallistumista kansainvälisiin ohjelmiin ja kilpailukykyisten laukaisupalvelujen ylläpitämistä, 3) PANEE TYYTYVÄISENÄ MERKILLE Euroopan yhteisön ja ESA:n lisääntyvän yhteistyön ja TUKEE komission aikomusta toteuttaa yhdessä ESA:n kanssa toimenpiteitä synergian parantamiseksi sekä pohtia uusia konkreettisia toimenpiteitä niin, että Euroopan pyrkimyksiä avaruusalalla voidaan hyödyntää myös Euroopan unionin muilla aloilla toteuttamien toimien avulla, 4) PYYTÄÄ komissiota valmistelemaan yhteistyössä ESA:n kanssa kattavan asiakirjan yhtenäisestä Euroopan avaruusstrategiasta käyttäen yhteistä kuulemista, johon kaikki asianomaiset osapuolet osallistuvat, 5) KEHOTTAA kaikkia jäsenvaltioita osallistumaan täysipainoisesti kuulemismenettelyyn, erityisesti avaruusalan neuvoa-antavassa työryhmässä, jossa komissio ja ESA antavat säännöllisesti tietoja edistymisestä ja tarjoavat mahdollisuuden keskusteluun, 6) PYYTÄÄ komissiota antamaan seuraavassa tutkimusta käsittelevässä neuvoston istunnossa tietoja tässä menettelyssä saavutetusta edistymisestä ja antamaan vuoden 2000 loppuun mennessä neuvoston käsiteltäväksi ESA:n ja komision yhteisen asiakirjan pohjalta laaditun Euroopan avaruusstrategian. (1) EYVL C 224, 17.7.1998, s. 1.